b'\n_START_ARTICLE_\nChrist lag in Todes Banden (Bach)\n_START_PARAGRAPH_\nChrist lag in Todes Banden (BWV 4) er en koralkantate for 1. p\xc3\xa5skedag av Johann Sebastian Bach. Tittelen moderniseres ofte til Christ lag in Todesbanden.\n_START_SECTION_\nOpprinnelse\n_START_PARAGRAPH_\nDette er sannsynligvis et av Bachs tidlige verk, av komposisjonsstilen \xc3\xa5 d\xc3\xb8mme fra f\xc3\xb8r hans tid i M\xc3\xbchlhausen (1707/1708) og sannsynligvis oppf\xc3\xb8rt 1. p\xc3\xa5skedag 24. april 1707 som en offentlig audition i forbindelse med jobbs\xc3\xb8knaden i M\xc3\xbchlhausen. Riktignok finnes det bare avskrifter fra Leipzig-\xc3\xa5rene 1724 og 1725, s\xc3\xa5 det finnes ingen sikkerhet rundt detaljene om den opprinnelige versjonen. En kantate av Johann Pachelbel med samme navn og basert p\xc3\xa5 samme koral har en rekke kompositoriske likheter, og det er mulig Bach var inspirert av Pachelbels verk._NEWLINE_Bach oppf\xc3\xb8rte Christ lag in Todes Banden ogs\xc3\xa5 p\xc3\xa5sken 1724 og 1725 i Leipzig. Versjonene er ganske like, den fra 1725 er bare tilf\xc3\xb8yd et ekstra kor av zinker og posauner som forsterket sangstemmene colla parte. M\xc3\xbchlhausen-versjonen kan ha hatt en annen avslutningssats enn den bevarte firstemmige versjonen fra p\xc3\xa5sken 1725. Kantaten avsluttet en serie koralkantater som Bach startet med sin andre kantatesyklus i Leipzig. Den siste nykomponerte koralkantaten i syklusen var Wie sch\xc3\xb6n leuchtet der Morgenstern BWV 1 for palmes\xc3\xb8ndag, f\xc3\xb8r Bachs produksjon av koralkantater br\xc3\xa5tt stoppet og han m\xc3\xa5tte fylle resten av \xc3\xa5rets syklus med n\xc3\xb8dl\xc3\xb8sninger.\n_START_SECTION_\nAnnet\n_START_PARAGRAPH_\nKantaten Christ lag in Todes Banden er av en type koralkonsert som var vanlig for kantatenkomposisjoner p\xc3\xa5 1600-tallet. Den moderne stilen som Erdmann Neumeister skapte med resitativer og arier begynte Bach \xc3\xa5 benytte f\xc3\xb8rst fra 1714.'